Posti hankki kalliin golfosakkeen toimitusjohtajansa aloitteesta ja teki samalla 30 000 euron tappion.

Postin toimitusjohtaja Heikki Malinen ansaitsi viime vuonna lähes miljoona euroa. Petteri Paalasmaa

Posti hankki keväällä 2015 kymmeniä tuhansia euroja maksaneen golfosakkeen Sarfvik Golfista Kirkkonummelta.

Iltalehden tietojen mukaan Posti maksoi osakkeesta vajaat 30 000 euroa. Sarfvik on Suomen kallein golfkenttä, jonka vastike on vajaat 2 000 euroa vuodessa.

Hankinnan ajankohta herätti Postin sisällä ihmetystä, sillä yhtiössä oli alkamassa isot yt-neuvottelut, joiden päätteeksi yli 300 työntekijää irtisanottiin palvelupisteistä.

Hankinta herätti muutenkin ihmetystä, sillä Postilla oli jo kolme Master Golfin osaketta, mutta kaksi huippukenttää Bodominjärven rannalla Espoossa eivät Postin ylimmälle johdolle kelvanneet.

Kirkkonummella sijaitseva Sarfvik on Suomen kallein golfkenttä. MARKKU OJALA

Kaupasta 30 000 euron tappio

Iltalehden saamien tietojen mukaan kalliin golfosakkeen hankkimista ehdotti Postin toimitusjohtaja Heikki Malinen, joka sopi asiasta Postin hallituksen puheenjohtajana tuolloin toimineen Arto Hiltusen kanssa.

Malinen antoi tehtävän johtoryhmässään istuneelle talous- ja rahoitusjohtajalle Sari Helanderille, joka välitti toimitusjohtajan toimeksiannon eteenpäin. Helander ei ole enää Postin palveluksessa.

– Myy Masterin osakkeet, osta Sarfvikin osake. Tullee toimitusjohtajan käyttöön, Postin silloinen lakiasiainjohtaja Pekka Leskinen ohjeisti helmikuussa 2015.

Vaihtokauppa tuli Postille kalliiksi. Se sai Master Golfin osakkeista 14 000 euroa, kun osakkeiden hankintahinta oli 44 000 euroa. Tappiota kertyi 30 000 euroa.

Master Golfin osakkeista saatu 14 000 euroa kattoi puolet Sarfvikin osakkeen hankintahinnasta. Postin tuoreimman tilinpäätöksen mukaan Sarfvik-osakkeen kirjanpitoarvo on 28 560 euroa.

Asiaa ei käsitelty Postin hallituksessa tai johtoryhmässä, vaan Malinen ja Hiltunen sopivat siitä keskenään.

Arto Hiltunen toimi Postin hallituksen puheenjohtajana vuosina 2011–2017.

Master Golfin osakkeiden kirjanpitoarvo oli 44 000 euroa vuonna 2014. KUVAKAAPPAUS

Golfosakkeita myös Vierumäellä

Iltalehti selvitti Postin Sarfvik-kauppoja ensimmäisen kerran jo marraskuussa 2015.

Yhtiön sidosryhmäsuhteista, viestinnästä ja yritysvastuusta vastannut johtaja Timo Anttila sanoi tuolloin Iltalehdelle, että Sarfvik-kaupan yhteydessä Posti luopui johdon edustusasunnoista ja yhtiön omistamista golfosakkeista Vierumäellä.

Anttilan mukaan tämä oli osa konsernin säästöohjelmaa vuonna 2015.

– Johdon Vierumäen-edustusasuntojen myynnillä on rahoitettu henkilökunnan kuntosalin remontti täällä Helsingissä, Anttila kertoi.

Tuoreimman tilinpäätöksen mukaan Posti omistaa edelleen seitsemän golfosaketta Vierumäellä, eli yhtiö ei ole myynyt niitä niin kuin Anttila sanoi neljä vuotta sitten.

Osakkeiden kirjanpitoarvo on muuttunut vuosien varrella. Vuonna 2014 se oli vielä 96 500 euroa ja vuodesta 2015 eteenpäin se on ollut 61 500 euroa.

Postin taseessa on golfosakkeita edelleen noin 90 000 euron edestä. KUVAKAAPPAUS

Johtaja: ”Myyntipäätös oli fiksu”

Kesäkuussa yhteiskuntasuhdejohtajaksi siirtyneen Timo Anttilan mukaan hän ei antanut Iltalehdelle väärää tietoa neljä vuotta sitten.

– Myös Vierumäen golfosakkeet pistettiin silloin myyntiin ja ne ovat myynnissä edelleen. Eli ne eivät ole valitettavasti menneet kaupaksi, Anttila sanoo.

Anttila muistuttaa, että golfosakkeiden jälleenmyyntimarkkinat ovat olleet alamaissa Suomessa viime vuosina.

– Osakkeilla ei ole pelattu sen jälkeen, kun ne laitettiin myyntiin.

Anttilan mukaan Master Golfin osakkeet myytiin vuonna 2015 markkinahintaan.

– Myyntipäätös oli fiksu, koska osakkeiden hinnat ovat olleet laskussa.

Anttilan mukaan myynnin taustalla oli käytännöllisiä syitä: Master Golfista oli vaikea saada vapaita aikoja.

– Master Golfin osakkeiden myynnillä rahoitettiin yhden osakkeen osto Sarfvikissa. Saamme vuosittain osakkeesta pelilippuja, joita jaetaan liiketoimintaryhmien myyntijohtajille asiakaskäyttöön.

– Sarfvik on pidetty kenttä ja sieltä saa hyvin aikoja asiakastapaamisia varten.

Sarfvik Golfin toimitusjohtajan Staffan Tuomolinin mukaan osakkeen vastike on tänä vuonna 1 780 euroa. Pelioikeuden voi vaihtaa pelilippuihin lisämaksua vastaan. Lisämaksu on 800 euroa.

Postin toimitusjohtaja Heikki Malinen ei vastannut Iltalehden keskiviikkona sähköpostitse lähettämiin kysymyksiin.

Postin toimitusjohtaja Heikki Malinen ei vastannut Iltalehden kysymyksiin. Compic/Pekka Sipola